钦定古今图书集成/明伦汇编/氏族典/第399卷 > 《廖用贤尚友录》 > 史弥远
## 钦定古今图书集成/明伦汇编/氏族典/第399卷 > 《廖用贤尚友录》 > 史弥远

按《宋史史弥远传》：“弥远，字同叔，浩之子，淳熙六年，补
承事郎，八年，铨试第一，十四年，举进士。绍熙元年，授
大理司直。开禧元年，授司封郎官，迁起居郎，二年兼
资善堂直讲。韩𠈁胄建开边之议，兵端既开，败衄相
属，累使求和，金人不听，都城震摇，宫闱疑惧，然皆畏
𠈁胄，莫敢言。弥远力陈危迫之势，皇子询闻之，亟具”
奏，乃罢𠈁胄。既而𠈁胄就诛，召弥远对延和殿，迁礼
部尚书。嘉定元年，拜右丞相兼枢密使，进开国公。四
年，雪赵汝愚之冤，乞褒赠赐谥，厘正诬史，召还正人
故老于外。宁宗崩，拥立理宗，拜太师，依前右丞相。绍
定五年，疏乞谢事，特授保宁招信军节度使，充醴泉
观使，进封会稽郡王。卒，赠中书令，追封卫王，谥忠献。
弥远相宁宗十有七年，立理宗又独相九年，擅权用
事，专任佥壬济王不得其死，识者群起而论之，而弥
远反用李知孝、梁成大等以为鹰犬，于是一时之君
子，贬窜斥逐，不遗馀力云。